CELEX: 32014D0713
Language: lt
Date: 1413158400000
Title: 2014/713/ES: 2014 m. spalio 13 d. Komisijos sprendimas dėl 2015 m. metinių prioritetų sąrašų, kuriais remiantis rengiami tinklo kodeksai ir gairės, sudarymo  Tekstas svarbus EEE

14.10.2014   
            
            
               LT
            
            
               Europos Sąjungos oficialusis leidinys
            
            
               L 296/28
            
         KOMISIJOS SPRENDIMAS
   2014 m. spalio 13 d.
   dėl 2015 m. metinių prioritetų sąrašų, kuriais remiantis rengiami tinklo kodeksai ir gairės, sudarymo
   (Tekstas svarbus EEE)
   
      (2014/713/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 714/2009 dėl prieigos prie tarpvalstybinių elektros energijos mainų tinklo sąlygų, panaikinantį Reglamentą (EB) Nr. 1228/2003 (1) (toliau – Elektros energijos reglamentas), ypač į 6 straipsnio 1 dalį,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (2) (toliau – Dujų reglamentas), ypač į 6 straipsnio 1 dalį,
   kadangi:
   
               (1)
            
            
               tinklo kodeksų ir gairių rengimas ir įgyvendinimas – svarbi priemonė, kurios reikia imtis siekiant visapusiškai integruoti energijos vidaus rinką. Trečiuoju energetikos teisės aktų rinkiniu sukurta institucinė tinklo kodeksų rengimo struktūra, siekiant prireikus suderinti technines, veiklos ir rinkos taisykles, kuriomis reglamentuojami elektros energijos ir dujų tinklai. Šioje institucinėje struktūroje Energetikos reguliavimo institucijų bendradarbiavimo agentūrai (ACER), Europos perdavimo sistemos operatorių tinklams (ENTSO) ir Europos Komisijai tenka svarbus vaidmuo – rengti tinklo kodeksus glaudžiai bendradarbiaujant su visais susijusiais suinteresuotaisiais subjektais. Sritys, kuriose gali būti rengiami tinklo kodeksai, nustatytos Elektros energijos reglamento ir Dujų reglamento 8 straipsnio 6 dalyje;
            
         
               (2)
            
            
               nors numatyta galimybė rengti tinklo kodeksus laikantis Elektros energijos reglamento ir Dujų reglamento 6 ir 8 straipsniuose nustatytos tvarkos, Komisija gali parengti gaires pati ir tada inicijuoti priėmimo procedūrą, kad jos taptų teisiškai privalomos. Sritys, kuriose gali būti rengiamos gairės, nustatytos Elektros energijos reglamento 18 straipsnio 1, 2, ir 3 dalyse ir Dujų reglamento 23 straipsnio 1 dalyje;
            
         
               (3)
            
            
               pirmuoju privalomų Europos tinklo kodeksų nustatymo etapu Komisija pagal Elektros energijos reglamento ir Dujų reglamento 6 straipsnio 1 dalį turi parengti metinį prioritetų sąrašą, kuriame nurodomos sritys, įtrauktinos į rengiamus tinklo kodeksus. Prieš nustatydama metinius prioritetus, Europos Komisija turi konsultuotis su ACER, ENTSO ir kitais svarbiais suinteresuotaisiais subjektais. Šiuo sprendimu nustatomi prioritetai, kuriuos Komisija priėmė remdamasi viešų konsultacijų rezultatais;
            
         
               (4)
            
            
               2012 ir 2013 m. buvo priimtos suderintos dujų sektoriui skirtos perkrovos valdymo procedūrų, pajėgumų paskirstymo ir balansavimo taisyklės;
            
         
               (5)
            
            
               pagal Elektros energijos reglamento ir Dujų reglamento 6 straipsnio 1 dalį būtinos viešos konsultacijos vyko nuo 2014 m. vasario 26 d. iki gegužės 9 d. Komisija gavo 20 atsakymų (3), įskaitant ENTSO-E atsakymą. ACER ir ENTSO-G atsakymų į viešų konsultacijų klausimus nepateikė. Per viešas konsultacijas dauguma suinteresuotųjų subjektų pritarė nustatytiems jau pradėto darbo prioritetams ir pabrėžė tinkamo ir gerai koordinuojamo priimtų tinklo kodeksų ir gairių įgyvendinimo svarbą. Be to, 2014 m. birželio 3 d. ACER informavo Komisiją, kad remiantis tyrimu taikymo sričiai apibrėžti (4), siekiant išsiaiškinti, ar reikalingos suderintos dujų prekybos taisyklės, susijusios su techninėmis ir veiklos nuostatomis dėl tinklo prieigos paslaugų ir sistemos balansavimo (toliau – PT), tokios taisyklės šiuo metu nėra reikalingos;
            
         
               (6)
            
            
               atsižvelgdama į suinteresuotųjų subjektų atsakymus, įvairias priemones, būtinas siekiant užtikrinti visapusišką energetikos vidaus rinkos integraciją, ir į tai, kad tinklo kodeksams ir gairėms įgyvendinti visos susijusios šalys, įskaitant Komisiją, ACER ir ENTSO, turės skirti daug išteklių, Komisija nusprendė į 2015 m. metinį prioritetų sąrašą naujų sričių neįtraukti ir išbraukti iš jo pasiūlytas PT;
            
         
               (7)
            
            
               be to, Komisija nusprendė į dujų sektoriui skirtą 2015 m. metinį prioritetų sąrašą įtraukti suderintas sąveikos ir duomenų mainų taisykles, nes šis tinklo kodeksas galutinai bus priimtas tik 2015 m. pradžioje, o ne 2014 m. pabaigoje, kaip buvo numatyta iš pradžių. Į elektros energijos sektoriui skirtą 2015 m. metinį prioritetų sąrašą Komisija nusprendė įtraukti šias suderintas taisykles: i) eksploatavimo saugumo, ii) eksploatacinio planavimo ir tvarkaraščių sudarymo, iii) pralaidumo paskirstymo ir perkrovos valdymo, įskaitant valdymą kitos paros ir einamosios paros prekybos rinkose, įskaitant pralaidumo apskaičiavimą, iv) generatoriams taikomų tinklų sujungimo reikalavimų ir v) apkrovos jungčių taisykles. Nors iš pradžių buvo numatyta jas priimti 2014 m., dėl tolesnių pakeitimų poreikio, kuris nustatytas Komisijai atlikus analizę ir taip pat pabrėžiamas per viešas konsultacijas pateiktuose atsakymuose, jas irgi reikėtų įtraukti į 2015 m. sąrašą,
            
         PRIĖMĖ ŠĮ SPRENDIMĄ:
   1 straipsnis
   Komisija nustato 2015 m. metinį suderintų 
         elektros energijos
       taisyklių rengimo prioritetų sąrašą:
   
               —
            
            
               tinklų sujungimo taisyklės:
               
                           —
                        
                        
                           generatoriams taikomų tinklų sujungimo reikalavimų taisyklės (priėmimo Komisijoje etapas),
                        
                     
                           —
                        
                        
                           apkrovos jungties taisyklės (priėmimo Komisijoje etapas),
                        
                     
                           —
                        
                        
                           aukštosios įtampos nuolatinės srovės perdavimo sistemos jungties taisyklės (tinklo kodekso užbaigimas ir priėmimo Komisijoje etapo pradžia),
                        
                     
         
               —
            
            
               sistemos eksploatavimo taisyklės:
               
                           —
                        
                        
                           apkrovos ir dažnio valdymo ir rezervų taisyklės (priėmimo Komisijoje etapas),
                        
                     
                           —
                        
                        
                           reikalavimų ir procedūrų nepaprastosios padėties atveju taisyklės (tinklo kodekso užbaigimas ir priėmimo Komisijoje etapo pradžia),
                        
                     
                           —
                        
                        
                           eksploatavimo saugumo taisyklės (priėmimo Komisijoje etapas),
                        
                     
                           —
                        
                        
                           eksploatavimo planavimo ir tvarkaraščių sudarymo taisyklės (priėmimo Komisijoje etapas),
                        
                     
         
               —
            
            
               pralaidumo paskirstymo ir perkrovos valdymo kitos paros ir einamosios paros prekybos rinkose taisyklės, įskaitant pralaidumo apskaičiavimo taisykles (priėmimo Komisijoje etapas),
            
         
               —
            
            
               balansavimo taisyklės, įskaitant su tinklu susijusias galios rezervo taisykles (tinklo kodekso užbaigimas ir priėmimo Komisijoje etapo pradžia),
            
         
               —
            
            
               ilgesnio laikotarpio (išankstinio) pajėgumų paskirstymo taisyklės (priėmimo Komisijoje etapas),
            
         
               —
            
            
               suderintojo perdavimo tarifo struktūros taisyklės (ACER atliekamas taikymo srities apibrėžimas siekiant parengti bendras gaires (5)).
            
         2 straipsnis
   Komisija nustato 2015 m. metinį suderintų 
         dujų
       taisyklių rengimo prioritetų sąrašą:
   
               —
            
            
               sąveikos ir duomenų mainų taisyklės (priėmimo Komisijoje etapas),
            
         
               —
            
            
               suderintojo perdavimo tarifo struktūros taisyklės (tinklo kodekso užbaigimas ir priėmimo Komisijoje etapo pradžia),
            
         
               —
            
            
               ES masto rinka pagrįstas požiūris į naujai įrengtų dujų perdavimo pajėgumų paskirstymą (pajėgumų paskirstymo mechanizmo tinklo kodekso pakeitimo pasiūlymo užbaigimas ir priėmimo Komisijoje etapo pradžia).
            
         3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. spalio 13 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 211, 2009 8 14, p. 15.
   
      (2)  OL L 211, 2009 8 14, p. 36.
   
      (3)  Atsakymai paskelbti adresu http://ec.europa.eu/energy/gas_electricity/consultations/20140509_network_code_en.htm.
   
      (4)  Šis tyrimas taikymo sričiai apibrėžti buvo numatytas Komisijos sprendime 2013/442/ES dėl 2014 m. metinių prioritetų sąrašų sudarymo (OL L 224, 2013 8 22, p. 14).
   
      (5)  Kalbant apie investavimo paskatų taisykles, TEN-E reglamente, visų pirma jo 13 straipsnyje, numatytos taisyklės, skirtos užtikrinti, kad bendro intereso dujų ir elektros energijos projektams būtų suteiktos tinkamos paskatos. Atsižvelgiant į šias aplinkybes, TEN-E reglamente nustatytos šios užduotys:
   
               —
            
            
               Iki 2013 m. liepos 31 d. kiekviena nacionalinė reguliavimo institucija turi pateikti ACER savo metodiką ir kriterijus, jei turi, taikomus vertinant investicijas ir didesnę patiriamą riziką.
            
         
               —
            
            
               Iki 2013 m. gruodžio 31 d. ACER turi sudaryti palankesnes sąlygas dalytis gerąja patirtimi ir pateikti rekomendacijas.
            
         
               —
            
            
               Iki 2014 m. kovo 31 d. kiekviena nacionalinė reguliavimo institucija turi paskelbti savo metodiką ir kriterijus, taikomus vertinant investicijas ir didesnę patiriamą riziką.
               Remdamasi vykdant pirmiau nurodytas užduotis gautais duomenimis, Europos Komisija nuspręs, ar reikia paskelbti gaires.